**În raiul tăcerilor mele**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- A mia oară tac cu îndârjire

Am declarat cuvintelor război,

Nici tu nu ştii cât îmi lipseşti, iubire,

Tot cerul stă ostatic între noi.

În raiul meu sunt ramurile grele

De fructe interzise date-n pârg,

Arhanghelii-mpletesc covor de stele

Sperând că paşii tăi, cândva, cu sârg

Îl vor străbate-ncet în căutarea

Minunii tale. Nu aşa-mi spuneai?

Capitulezi sau vei urma chemarea?

Când o s-ajungi să ştii că eşti în rai.

Tăcerea ta cuvintele-mi dezbracă

De orice sens, c-un calm maiestuos

Aştept în eden fructul să se coacă

Şi ceru-ntreg o să-l străbat pe jos.

Îţi voi trimite-un înger c-o scrisoare,

Misionar al raiului, iar tu

Să-mbraci albastrul cerului şi-o floare

Striveşte-o între sâni! Nu-mi spune, nu!

Gustând din ei voi desluşi dulceaţa

Minunii ce-o visam de-atâta timp

Şi-ţi jur că ne va prinde dimineaţa

Ostatici între Eden şi Olimp.

Liliana Trif Ioan Grigoraș